TITTEL1 - Vi må skape en heltidskultur

INGRESS At uønsket deltid er et problem for mange ansatte i norsk helsesektor er en kjent sak. Som et ledd i å bekjempe dette så åpner Trondheim kommune i september et unikt helse- og velferdssenter på Dragvoll i Trondheim hvor samtlige ansatte garanteres helstillinger.

Hovedtillitsvalgt i Fagforbundet, Inger Mathisen og leder for Fagforbundet, Kristin Sæther,  navigerer mellom tunge anleggsmaskiner og høye sikkerhetsgjerder på byggeplassen på Dragvoll. Det er mars, snøslaps og gjørme. Været er surt. Om bare få måneder skal pilotprosjektet åpne dørene med 64 sengeplasser. Byggekostnadene er anslått til 181 millioner kroner. Vel anvendte penger mener de to.

40 prosent i deltid
- For mange av våre medlemmer er en jobb i helsevesenet et økonomisk sjansespill med mye uønsket deltid, vakter som kommer opp på veldig kort varsel og generelt liten økonomisk trygghet. Dette er definitivt er steg i riktig retning, fastslår Mathisen til LO Aktuelt.
Cirka 40 prosent av norske kvinner jobber i dag deltid. Halvparten av disse finner man i helsevesenet. Flere målinger sier imidlertid at nesten 150 000 kvinner jobber uønsket deltid. Det viser tall fra Arbeidsforskningsinstituttet (AFI).
- Det har oppstått en ukultur innen helsevesenet hvor deltidsarbeid på mange måter har blitt akseptert som en norm. Og den må vi til livs. Vi må skape en heltidskultur, understreker Sæther.

Trygghet og tilhørighet
Hun tror videre helstillinger vil føre til større tilknytning til arbeidplassen.
- Deltidstillinger fører ofte til at vakter som er vriene å fylle, natt, helg- og helligdager spesielt, faller på et mindretall av de som jobber ved helseinstitusjonen. Det er urettferdig. Gjennom helstillinger så får man sterkere bånd til arbeidsplassen sin. Alle deler ansvaret likt for å si det på den måten. Man kjenner de man jobber sammen med. Det fører til trygget og tilhørighet. Jeg hører dette ganske ofte fra våre medlemmer, forklarer Sæther.
Mathisen legger videre vekt på at helsearbeidernes kompetanse blir dårlig ivaretatt når arbeidshverdagen fragmenteres.
- Vi snakker om mangel på kontinuitet og tilhørighet rett og slett. Mange faller dessverre ut av helseyrket som følge av dette. En ting er at det blir færre til å ta vare på gamle og syke, en annen er at systemet tappes for enormt mye kompetanse som disse har opparbeidet seg. Det har vi ganske enkelt ikke råd til, sier Mathisen

Høyt sykefravær 
Forskerne har gjennomgått en rekke mulige forklaringer som for eksempel dobbeltarbeid, tøft arbeidsmiljø, likestilling, yrkesvalg og graviditet uten at noen av disse kan fullt ut kan forklare den store forskjellen i sykefraværet mellom kvinner og menn. Sykefraværet er lavest i privat sektor, mens kommunale og statlige arbeidsplasser fortsatt henger etter.
I dag så arbeider to av fem kvinner deltid, mens bare hver syvende mann gjør det samme. 
- Vi vet at deltidsarbeidende i helsesektoren, og da spesielt kvinner, er helt i toppen når det gjelder sykefravær. Statistikkene viser videre at de også slutter før pensjonsalder i større grad enn andre yrker. Heltidsstillinger kan være et verktøy for å stagge dette, tror de to.

Verdt å satse på
Gørill Tranås, hovedtillitsvalgt i Norsk Sykepleierforbund i Trondheim, mener etableringen er en utmerket start.
- Unge blir oppfordret til å utdanne seg innen helsefag, men en stabil og forutsigbar arbeidshverdag må dessverre mange se langt etter, mener hun.
Hun understreker at selv om deltid passer noen, så må det i mye større grad legges til rette for flere helstillinger i framtiden.
- Flere helstillinger og mindre uønsket deltid vil gjøre en jobb i helsevesenet til et langt mer attraktivt yrkesvalg for mange unge. Det sender ganske enkelt et signal om at yrket er verdt å satse på, tror hun.

Vil øke voldsomt
Heidi Eidem (Ap), leder for helse- og velferdskomiteen i Trondheim Kommune, har vært en av  pådriverne for ordningen som har støtte på tvers av partigrensene.
- Dette er et utrolig spennende og viktig prosjekt vi kaster oss ut i. Behovet for helsepersonell vil bare fortsette å øke de neste årene. Og da må vi som lokalpolitikere tenke nytt. Å garanterte helstillinger er en vei å gå. Det gjelder forutsigbar inntekt og forutsigbar arbeidstid, rekruttering til yrket, og ikke minst demme opp for helsepersonell som forlater yrket, sier Eidem. Hun påpeker også at utstrakt bruk av deltid fører til at eldre må forholde seg til svært mange personer og nye ansikter hele tiden. 
- Det skaper naturligvis utrygghet for mange. Det handler tross alt til syvende og sist om kvaliteten på tjenestene som Trondheim kommune skal tilby sine pleietrengende. 

Skal evalueres
Utprøving av heltidsstillinger som hovedregel har ikke uventet vakt oppmerksomhet. 
- Interessen for en slik løsning har vært stor fra fagforeningene. Ikke bare lokalt, men også på landsbasis. Helsedepartementet følger oss også tett, sier Eidem.
Prosjektet skal evalueres kontinuerlig over en toårs periode
- Det er tidlig ennå, men jeg både håper og tror at ordningen på Dragvoll vil fungere. Dette er definitivt noe vi vil videreføre i større skala, sier hun.

Det kan forøvrig nevnes at samtlige rom på Dragvoll helse- og velferdssenter blir enerom. Noe som sårt trengs. I 2011 var nemlig dekningsgraden på enerom bare 85,5 prosent i Trondheim kommune. På landsgjennomsnitt var dekningen nesten 94 prosent. Sammenlignet med de 10 største bykommunene i landet så er Trondheim på en klar sisteplass.

BILDETEKST1 - Det har oppstått en ukultur innen helsevesenet hvor deltidsarbeid på mange måter har blitt akseptert som en norm. Og den må vi til livs. Vi må skape en heltidskultur, sier Hovedtillitsvalgt i Fagforbundet, Inger Mathisen og leder for Fagforbundet, Kristin Sæther

BILDETEKST2 Gørill Tranås, hovedtillitsvalgt i Norsk Sykepleierforbund i Trondheim, tror flere helstillinger vil gjøre en jobb i helsevesenet til et langt mer attraktivt yrkesvalg for mange unge.

BILDETEKST3 - Interessen for en slik løsning har vært stor fra fagforeningene, sier Heidi Eidem (Ap), leder for leder Helse- og velferdskomiteen i Trondheim Kommune.

TITTEL2 Stor interesse for helstillinger

INGRESS - Å "jage" vakter og delstillinger for å få nok til en anstendig inntekt blir veldig tungt i lengden. Mange føler at de aldri helt kommer i gang med yrket som de har utdannet seg til.

Det sier helsefagarbeider Pia Elisabeth Brevik (27) og sykepleier Gard Alexander Storvik (23) til LO Aktuelt. Sammen med en nesten fullsatt storsal i rådhuset i Trondheim hadde de tatt turen da kommunen holdt informasjonsmøte om det nye helse- og velferdssenter på Dragvoll.

Håper på jobb
- Jeg kommer til søke på stillingene som utlyses her. Det blir nok mange om beinet, men et slikt prosjekt er det definitivt verdt å prøve seg på, sier Storvik som i dag har en deltidsstilling ved et annet helse- og velferdssenter i Trondheim.
Også Brevik, som i likhet Storvik jobber deltid, håper å få en fot innenfor.
- Dette er spennende, fastslår hun,
Begge peker på fordelene ved heltidsstillinger
- For unge i helsevesenet som er i ferd med å etablere seg så er det problematisk. Verken fritid eller arbeid kan planlegges. Man har kanskje lyst til å kjøpe bolig, etablere familie og så videre. Da må ha en relativt stabil inntekt. Det rimer dårlig med den økonomiske uforutsigbarheten som deltid medfører, mener de to.

Tenke utenfor boksen
Enhetsleder Karine Lee Blomstrøm og fagleder Hildegunn Slettvold ved det nye helse- og velferdssenter på Dragvoll er allerede godt i gang med med planleggingen av hverdagen.
- Vi bryter ny grunn her. Vi må tenke utenfor boksen. Det er mange brikker som skal falle på plass for at dette skal fungere når vi åpner dørene etter sommeren. Når det er sagt så har vi overbevist om at dette skal vi og resten av staben få til, smiler de to.
Blomstrøm legger også vekt på at pilotprosjektet har en bredere betydning.
- Vi vil bli evaluert over en toårs periode. Lykkes vi på Dragvoll så er den politiske viljen i Trondheim stor for å videreføre modellen vår, sier hun.

Trenger flere menn
Slettvold trekker avslutningsvis også inn kjønnsperspektivet i prosjektet.
- Kvinner er i klart flertall i helsesektoren. Det er det jo flere grunner til det, men en av de viktigste er at menn i langt mindre grad enn kvinner velger yrker der deltidsarbeid er vanlig praksis. Gjennom flere heltidsstillinger kan vi endre denne skjevheten. Vi trenger flere menn, avslutter hun.

BILDETEKST4 Stor interesse. Fra venstre: enhetsleder Karine Lee Blomstrøm og fagleder Hildegunn Slettvold ved det nye helse- og velferdssenter på Dragvoll sammen med helsefagarbeider Pia Elisabeth Brevik og sykepleier Gard Alexander Storvik.